Þýskur nýnasisti var í morgun dæmdur í lífstíðarfangelsi fyrir morð á stjórnmálamanni í Hesse fyrir tveimur árum. Ákæruvaldið segir kynþáttafordóma og útlendingahatur kveikjuna að morðinu, en hinn látni hafði talað máli flóttamanna og hælisleitenda.
Stephan Ernst, þýskur nýnasisti, var í morgun dæmdur í lífstíðarfangelsi fyrir morðið á Walter Lübcke, fulltrúa Kristilega demókrataflokksins, í Hessen í júní 2019. Kynþáttafordómar og útlendingahatur eru talin hafa verið kveikjan að morðinu.
Lübcke, sem var sextíu og fimm ára, fannst látinn á heimili sínu 2. júní 2019, skotinn til bana af stuttu færi. Lübcke var jákvæður í garð flóttamanna og hælisleitenda og telja saksóknarar að ræða sem hann flutti um málefni þeirra í október 2015 hafi verið kveikjan að morðinu, en Ernst hafi verið þar viðstaddur. Ernst, sem er 47 ára, var handtekinn tæpum hálfum mánuði eftir morðið á Lübcke og játaði á sig verknaðinn, en dró síðar játninguna til baka og sakaði félaga sinn Markus Hartmann um ódæðið, en þeir höfðu saman tekið þátt í ýmsum mótmælum og samkomum hægri öfgamanna. Ernst breytti aftur um síðar og hélt sig við fyrri framburð. Við rannsókn málsins fannst talsvert af skotvopnum í fórum hans. Meðan á rannsókn stóð var hann einnig ákærður fyrir tilraun til að myrða íraskan hælisleitanda árið 2016. Markus Hartmann var sýknaður af ákæru um að hafa verið í vitorði með Ernst, en var hins vegar dæmdur í skilorðsbundið fangelsi fyrir ólöglega vopnaeign. Hann er talinn hafa þjálfað Ernst í meðferð skotvopna. Hægri öfgamenn og nýnasistar hafa haft sig talsvert í frammi í Þýskalandi undanfarin ár. Horst Seehofer innanríkisráðherra telur mikla hættu stafa af þeim og hefur boðað aðgerðir til að halda þeim í skefjum.